钦定古今图书集成/明伦汇编/官常典/第575卷 > 伯都
## 钦定古今图书集成/明伦汇编/官常典/第575卷 > 伯都

按《元史博罗欢传》：“博罗欢子伯都，幼颖异，不以家世
自矜，长嗜书史。大德五年，擢江东道廉访副使，拜江
南行台侍御史。未几，召入佥枢密院事，领舍儿别赤。
至大二年，出为江南行台御史中丞，迁陕西行台御
史大夫。延祐元年，拜甘肃行省平章政事。时米价腾
涌，陆挽每石费二百缗。乃为经画计，所省至四百馀”
万缗，自是诸仓俱充溢。甘州气寒，地瘠少稔，岁民饥
则发粟赈之，春阙种则贷之。于是兵饟既足，民食亦
给。诏赐名鹰、甲胄、弓矢及钞五千缗以劳焉。四年，移
江浙行省平章政事，入为太子宾客。上书陈告先圣
王正心修身之道，帝嘉纳之。迁江南行台御史大夫。
皇太后谓东宫官不宜使外，止其行，遂以疾辞去，寓
居高邮。英宗即位，复命为江南行台御史大夫，陛见，
以疾固辞。帝慰谕久之，命以平章之禄归养于家，复
赐钞十万缗，所服药须空青。诏遣使江南访求之，伯
都辞谢曰：“臣曩膺重寄，深惧弗称，今已病废，况敢叨
滥厚禄以受重赐乎！”并以所给平章政事禄归有司。
泰定元年，还京师，卒。朝廷知其贫，赙钞二万五千贯。
御史台奏赙三万五千贯，仍还所辞禄。妻弘吉刺氏
弗受，曰：“始伯都仕于朝，不敢虚受廪禄，今殁矣。苟受
是禄，非其意也。”卒辞之。子笃尔只，将作院判官。